Judgment — ECLI:EU:C:2009:13
Date: 2009-01-15
Language of the case: Greek
Court formation: Sixth Chamber
Based on: Treaty establishing the European Economic Community (1957)
Subject matter: Environment
Concepts: General
Procedure: Action for failure to fulfil obligations - successful
Origin: Greece

ΑΠΟΦΑΣΗ ΤΟΥ ΔΙΚΑΣΤΗΡΙΟΥ (έκτο τμήμα) της 15ης Ιανουαρίου 2009 (*) «Παράβαση κράτους μέλους – Οδηγία 79/409/ΕΟΚ– Διατήρηση των αγρίων πτηνών – Διαφύλαξη και διατήρηση των οικοτόπων – Χαρακτηρισμός των ζωνών ειδικής προστασίας – Απαγόρευση θήρας και συλλήψεως – Μη ορθή μεταφορά στο εσωτερικό δίκαιο» Στην υπόθεση C‑259/08, με αντικείμενο προσφυγή του άρθρου 226 ΕΚ λόγω παραβάσεως, η οποία ασκήθηκε στις 17 Ιουνίου 2008, Επιτροπή των Ευρωπαϊκών Κοινοτήτων, εκπροσωπούμενη από τις M. Πατακιά και D. Recchia, προσφεύγουσα, κατά Ελληνικής Δημοκρατίας, εκπροσωπούμενης από την E. Σκανδάλου, καθής, ΤΟ ΔΙΚΑΣΤΗΡΙΟ (έκτο τμήμα), συγκείμενο από τους J.-C. Bonichot, πρόεδρο τμήματος, K. Schiemann και L. Bay Larsen (εισηγητή), δικαστές γενική εισαγγελέας: J. Kokott γραμματέας: R. Grass έχοντας υπόψη την έγγραφη διαδικασία, κατόπιν της αποφάσεως που έλαβε, αφού άκουσε τη γενική εισαγγελέα, να εκδικάσει την υπόθεση χωρίς ανάπτυξη προτάσεων, εκδίδει την ακόλουθη Απόφαση 1 Η Επιτροπή των Ευρωπαϊκών Κοινοτήτων ζητεί με την προσφυγή της από το Δικαστήριο να αναγνωρίσει ότι η Ελληνική Δημοκρατία, μη θεσπίζοντας όλα τα αναγκαία μέτρα για να ενσωματώσει πλήρως ή/και ορθώς στο ελληνικό δίκαιο τις υποχρεώσεις που απορρέουν από τα άρθρα 3, παράγραφοι 1 και 2, 4, παράγραφος 1, 5 και 8, παράγραφος 1, της οδηγίας 79/409/ΕΟΚ του Συμβουλίου, της 2ας Απριλίου 1979, περί της διατηρήσεως των άγριων πτηνών (ΕΕ ειδ. έκδ. 15/001, σ. 202, στο εξής: οδηγία περί πτηνών), παρέβη τις υποχρεώσεις που υπέχει από τις διατάξεις αυτές. 2 Το άρθρο 18, παράγραφος 1, της οδηγίας περί πτηνών ορίζει ότι τα κράτη μέλη θέτουν σε ισχύ τις αναγκαίες διατάξεις για να συμμορφωθούν προς την παρούσα οδηγία εντός δύο ετών από την κοινοποίησή της και ότι ενημερώνουν συναφώς αμέσως την Επιτροπή. 3 Η Επιτροπή, θεωρώντας ότι ορισμένες διατάξεις της οδηγίας περί πτηνών δεν είχαν μεταφερθεί πλήρως ή/και ορθώς στο ελληνικό δίκαιο, κίνησε στις 10 Απριλίου 2006 τη διαδικασία λόγω παραβάσεως που προβλέπεται στο άρθρο 226 ΕΚ, ζητώντας από την Ελληνική Δημοκρατία, με έγγραφο οχλήσεως, να υποβάλει συναφώς τις παρατηρήσεις της. 4 Με έγγραφο της 7ης Σεπτεμβρίου 2006, η Ελληνική Δημοκρατία αναγνώρισε την ανάγκη προσαρμογής της ισχύουσας νομοθεσίας και πληροφόρησε την Επιτροπή ότι βρισκόταν σε εξέλιξη η διαδικασία καταρτίσεως ενός σχεδίου κοινής υπουργικής αποφάσεως (στο εξής: ΚΥΑ). 5 Στις 11 Μαΐου 2007 η Ελληνική Δημοκρατία διαβίβασε την ΚΥΑ 87578/703/2007 (ΦΕΚ Β΄ 581/B/23.4.2007) περί τροποποιήσεως της ΚΥΑ 41985/1985 και μεταφοράς στο εσωτερικό δίκαιο του άρθρου 7, παράγραφοι 1 και 4, της οδηγίας περί πτηνών, η οποία, πάντως, αποτελούσε το αντικείμενο άλλης μιας διαδικασίας παραβάσεως κράτους μέλους. 6 Η Επιτροπή, μη έχοντας λάβει από την Ελληνική Δημοκρατία καμία άλλη πληροφορία σχετικά με τη μεταφορά στο εσωτερικό δίκαιο των διατάξεων που μνημονεύονταν στο έγγραφο οχλήσεως, εξέδωσε στις 29 Ιουνίου 2007 αιτιολογημένη γνώμη με την οποία κάλεσε το κράτος μέλος αυτό να θεσπίσει τα αναγκαία για τη συμμόρφωσή του προς την εν λόγω γνώμη μέτρα εντός προθεσμίας δύο μηνών από την παραλαβή της. 7 Η Επιτροπή, θεωρώντας ότι η κατάσταση εξακολουθούσε να μην είναι ικανοποιητική, άσκησε την υπό κρίση προσφυγή. 8 Η Ελληνική Δημοκρατία ισχυρίζεται ότι η διαδικασία θεσπίσεως των μέτρων περί ορθής μεταφοράς της οδηγίας περί πτηνών στην ελληνική έννομη τάξη βρίσκεται ήδη σε εξέλιξη και ότι θα ολοκληρωθεί σε σύντομο χρονικό διάστημα. 9 Από τα ανωτέρω προκύπτει ότι, κατά τον χρόνο εκπνοής της ταχθείσας με την αιτιολογημένη γνώμη προθεσμίας, τα μέτρα που ήσαν αναγκαία για τη μεταφορά στην ελληνική έννομη τάξη των διατάξεων της οδηγίας περί πτηνών οι οποίες αναφέρονται στη σκέψη 1 της παρούσας αποφάσεως δεν είχαν ακόμη θεσπιστεί. 10 Υπό τις περιστάσεις αυτές, η προσφυγή της Επιτροπής πρέπει να θεωρηθεί βάσιμη. 11 Επομένως, επιβάλλεται η διαπίστωση ότι η Ελληνική Δημοκρατία, μη θεσπίζοντας όλα τα αναγκαία μέτρα για να ενσωματώσει πλήρως ή/και ορθώς στο ελληνικό δίκαιο τις υποχρεώσεις που απορρέουν από τα άρθρα 3, παράγραφοι 1 και 2, 4, παράγραφος 1, 5 και 8, παράγραφος 1, της οδηγίας περί πτηνών, παρέβη τις υποχρεώσεις που υπέχει από τις διατάξεις αυτές. Επί των δικαστικών εξόδων 12 Κατά το άρθρο 69, παράγραφος 2, του Κανονισμού Διαδικασίας, ο ηττηθείς διάδικος καταδικάζεται στα δικαστικά έξοδα, εφόσον υπήρχε σχετικό αίτημα του νικήσαντος διαδίκου. Δεδομένου ότι η Ελληνική Δημοκρατία ηττήθηκε, πρέπει να καταδικαστεί στα δικαστικά έξοδα σύμφωνα με το αίτημα της Επιτροπής. Για τους λόγους αυτούς, το Δικαστήριο (έκτο τμήμα) αποφασίζει: 1) Η Ελληνική Δημοκρατία, μη θεσπίζοντας όλα τα αναγκαία μέτρα για να ενσωματώσει πλήρως ή/και ορθώς στο ελληνικό δίκαιο τις υποχρεώσεις που απορρέουν από τα άρθρα 3, παράγραφοι 1 και 2, 4, παράγραφος 1, 5 και 8, παράγραφος 1, της οδηγίας 79/409/ΕΟΚ του Συμβουλίου, της 2ας Απριλίου 1979, περί της διατηρήσεως των άγριων πτηνών, παρέβη τις υποχρεώσεις που υπέχει από τις διατάξεις αυτές. 2) Καταδικάζει την Ελληνική Δημοκρατία στα δικαστικά έξοδα. (υπογραφές) * Γλώσσα διαδικασίας: η ελληνική.